Josep Carles Laínez

**Josep Carles Laínez** ye un escritor y articulista en luenga aragonesa y castellana naixito en 1970 de Valencia.

Os suyos oríchens familiars son en Ferreruela de la Uerba, (Teruel), en Millana (Guadalachara) y en l'Alto Palancia, una d'as comarcas churras en do se charra l'aragonés repuyal común a tot o sud d'Aragón. Ye por ista necesidat de tornata enta o propio por o que, en un largo proceso que escomencipió en 1984, tornó ta la suya luenga mai y la consideró dende allora a suya luenga literaria por excelencia.

Licenciato en Filolochía Valenciana, Espanyola y en Comunicación Audiovisual, estió un d'os miembros fundadors, en agosto de 1989, d'a *Colla de Fablans d'o Sur d'Aragón*, asinas como redactor d'a revista *Ruxiada*, que surtió pocos meses dimpués d'o que simbolizó ixa fita de revitalización de l'aragonés ta las zonas meridionals d'Aragón.

Os suyos primers poemas amaneixión en a debandita publicación, "Canta trista", sobre os cuals fizo un emponderato articlo en o *Diario de Teruel* o critico Juan Manuel Vera Selma. De a mesma traza, a revista publicata por o Rolde d'Emigrants Aragoneses en Valencia, *Rechitos*, dio a la luz a suya breu replega "Orache ta prencipiar a primabera", asinas como atros poemas, narracions y articlos. En 1991, publicó o suyo primer poemario en volumen, *En o gudrón espígol xuto*, drentro de Sud Edicions de Teruel. Se tracta d'un conchunto d'once poemas an que tienen una especial predominancia os elementos sadomasoquistas y de cierta violencia erotica.

En 1992, obtenió un accésit en o Premio "Ana Abarca de Bolea" por o suyo libro *Peruigilium Veneris*, que estió editato l'anyo siguient por o Consello d'a Fabla Aragonesa, asociación d'a cual Laínez en fa parte, gracias a la solicitut de Francho Nagore Laín, dende 1993. *Peruigilium Veneris* ye un conchunto de prosas poeticas que han como fundo a fegura d'a poetesa griega Safo, encara que dende una anvista contemporania.

Dica l'anyada 1998, no tornó a dar a la imprenta un nuevo poemario, *Bel diya*, tamién accésit en o VIII Premio de Poesía "Ana Abarca de Bolea". Bellos poemas d'a sección "Badía de San Francisco" han conoixito traducions enta o estonio y o italiano. Drento d'o campo d'a narrativa, en 1995, o Consello d'a Fabla Aragonesa publicó a suya novela curta *A besita de l'ánchel*, texto pro experimental sobre a fegura d'o papa Silvestre II. O suyo zaguer libro en aragonés dica agora ye *Deseyos batalers*, de 1999, an que replega os articlos que beyoron a luz en o periodico *Siete de Aragón*. Escribe tamién dende metat d'a decada d'os novanta en a variedat de l'aragonés repuyal de Caudiel, o suyo lugar.

## Obras
* *En o gudrón espígol xuto* (1989).
* *Peruigilium Veneris* (1992).
* *Bel diya* (1998).
* *A besita de l'ánchel* (1995).
* *Deseyos batalers* (1999).
* *Dionysiaka* (1995).
* *Del luxe del ras vora les fraules* (1999).
* *Trànsits* (2000).
* *Anxia* (2001).
* *Berlín* (2001).
* *Memorial* (2001).
* *El naixement de la platja* (2001).
* *Umbrae* (2002).
* *Lux* (2003).
* *Sacra* (2003).

## Vinclos externos
### Blogs
* Magna Europa
* Aunque tal vez
* Some other words
* Iter
* Blog en asturiano
* Palabres perdíes pa Dánae L.